، الشجرة إلهه وجود وإلهه ماهية ، الإنسان إله وجود وإله ماهية ، وهكذا كل شي بالكون إله وجود وإله ماهية ..
-زين هو الوجود شنو تعريفه ومعناه ؟
-يگولون : الوجود ما إله تعريف لانه واضح كلش ، والواضح كلش مانگدر نعرّفه بتعريف معين ..
-شبچت عليّه وكل شي مافتهمت !!
-شوف : اذا ردنه نعرف شي غامض ، لازم يكون التعريف أوضح من هذا الشي الغامض ، مثلا : اذا گلتلك : (شنو معنى الإنسان ؟) راح تجاوبني : (حيوان ناطق) ، هنا عدنه (الانسان ) چان شي غامض ، عرّفنا بشي واضح وهو (الحيوان والناطق ) فالحيوان والناطق أوضح من الإنسان ..
-اها ..يعني قصدك لازم يكون المعرِّف (بالكسر) أوضح من المعرَّف (بالفتح ) ، صحيح ؟
-أي صحيح ، فإذا أردنا أن نعرّف الوجود ، لازم نعرّفه بشي أوضح منه (الوجود ) ، وماكو شي بالدنيه أوضح من الوجود ، فشلون نگدر نعرفه ، اذن الوجود ماله تعريف ..
-حلو ، الماهية شنو معناهه ؟
-الماهية : هي مايقع في جواب ماهو ..
-لا ، هاي هيّه ، افتهمت كلش !! وضّح كلامك بعد اخوك ..
-شوف : اذا گلتلك : (ماهو زيد ؟) راح تگول : (إنسان) ، فالجواب عن هذا السؤال هو ماهية زيد ..
-يعني نگدر نگول : انه الماهية هي بيان لحقيقة وذات الشي ، اللي تميزه عن غيره من الأشياء ؟
-تگدر تگول هيچ ..فكل شي ، إله وجود وإله ماهية ..
-ممكن مثال ؟
-مثلا ، اگولك : ( البيذنجانة موجودة ) ، هاي البيذنجانة إلهه ماهية وهي كونهه بيذنجانة ، يعني لاخيارة ولا عرموطة ولاطماطة ؛ وبنفس الوقت هي موجودة ، وهذا وجودهه عبّرنا عنه بكلمة (موجودة ) ..
-يعني الوجود والماهية شي واحد ، لو شيئين ؟
-من ناحية المفهوم اكو اختلاف ، يعني مفهوم كلمة (البيذنجانة) يختلف عن مفهوم كلمة( موجود ) ؛ ولكن من ناحية المصداق الخارجي والواقعي هما شيء واحد ..البيذنجانة هي نفس وجودها ..
-حلو ، زين الاصالة والواقعية المن ، للوجود لو للماهية ؟
-وضح سؤالك لان ما إفتهمته ..
-يعني هاي البيذنجانة اللي أمامي الآن ؛ هاي مصداق من مصاديق مفهوم الوجود ، لو مصداق من مصاديق الماهية ؟
-بعدني ما اعرف شنو تريد من سؤالك!
-شوف : يعني منو اللي وجوده واقعي وحقيقي ، ماهية البيذنجانة لو وجود البيذنجانة ؟
-هاااااا افتهمت افتهمت ..اكو عدة آراء بالمسألة : جماعة المشائين يگولون : الأصيل والواقعي هو الوجود ، وجماعة الاشراقيين يگولون :الأصيل والواقعي هو الماهية ..
-شنو معنى أن الوجود هو الواقعي والماهيات اعتبارية ..
-معناه ، أن كل شيء موجود بالكون هو عبارة عن شي واحد وهو الوجود ، والماهيات اشياء موحقيقية ، تقسِم هذا الوجود الواحد الى أقسام وأجزاء ؛ حتى يگدر العقل يستوعبهه ..
-شلون يعني ؟
-مثلا اذا جبنه عجينه معينة ، وسوينه من هاي العجينة شكل مربع، وآخر مثلث، واخر مستطيل .. هنا العجينة الواحدة هي مثال للوجود الواحد ، والمربع والمثلث والمستطيل هي أمثلة للماهيات المتعددة ، فشوف العجينة هي في الواقع واحدة ، ولكن اشكالهه متعددة ، وكذلك الوجود فانه واحد حقيقة ، والماهيات (سماء ، أرض ، إنسان ، نبات ، حجر ...الخ ) هي أشكال متنوعة لهذا الوجود الواحد ..
#والحمد لله ..
#باسم_الشبلاوي